ITC กางแผนปี 66 รุกขยายตลาด “เอเชีย-ยุโรป” ดันงบปีนี้โต 15%
ITC เดินหน้าขยายตลาดใหม่ทั้งในภูมิภาคเอเชีย และยุโรปเต็มสูบ ดันผลงานโตตามเป้า 15% พร้อมเดินเครื่องขยายฐานอีกปีละ 15-20% แตะ 270,000 ตันต่อปี ภายในปี 68
ITC เดินหน้าขยายตลาดใหม่ทั้งในภูมิภาคเอเชีย และยุโรปเต็มสูบ ดันผลงานโตตามเป้า 15% พร้อมเดินเครื่องขยายฐานอีกปีละ 15-20% แตะ 270,000 ตันต่อปี ภายในปี 68
17 ก.พ. 2566

นายพิชิตชัย วงศ์ปิยะ ประธานเจ้าหน้าที่บริหาร บริษัท ไอ-เทล คอร์ปอเรชั่น จำกัด (มหาชน) หรือ ITC เปิดเผยข้อมูลภาพรวมธุรกิจของบริษัทผ่านงาน Opportunity Day จัดโดยตลาดหลักทรัพย์แห่งประเทศไทย (ตลท.) ในวันที่ 17 ก.พ.66 ว่า บริษัทตั้งเป้าผลการดำเนินงานปีนี้เติบโตไม่ต่ำกว่า 15% ซึ่งมาจากการขยายตลาดใหม่ทั้งในภูมิภาคเอเชีย และยุโรป รวมถึงขยายตลาดเดิมอย่างสหรัฐอเมริกา (นิวยอร์ก) เป็นต้น
รวมทั้งขยายกำลังการผลิตรองรับฐานลูกค้าที่เพิ่มขึ้น แม้ว่าตลาดยุโรปยังมีแรงกดดันจากภาวะเศรษฐกิจถดถอย แต่เชื่อว่าจะผลักดันการขยายตัวของยอดขายได้ โดยบริษัทวางแผนขยายการผลิตราว 15-20% ต่อปียาวไปจนถึงปี 68 ซึ่งมีพื้นที่เพียงพอสำหรับการขยายฐานผลิต และจะเพิ่มกําลังการผลิตมาที่ระดับ 270,000 ตันต่อปี ภายในปี 68 เพื่อรองรับการเติบโตต่อเนื่อง
ขณะที่แนวโน้มธุรกิจอาหารแมวมองว่ายังเติบโตอย่างต่อเนื่องจากปีที่ผ่านมา โดยปีนี้บริษัทวางงบลงทุน 2,000 ล้านบาท เพื่อใช้ลงทุนในส่วนของปรับปรุงโรงงานทั้ง 2 แห่งให้มีความทันสมัย และการขยายโรงงานเพื่อเพิ่มกำลังการผลิต ด้วยการลงทุนเครื่องจักรระบบอัตโนมัติ เพื่อเพิ่มประสิทธิภาพในการผลิตเพิ่มขึ้นอีก 20% รวมถึงการลงทุนวิจัยและพัฒนา (R&amp;D) และศูนย์วิจัยเลี้ยงสัตว์เลี้ยง
สำหรับผลประกอบการในปี 65 บริษัทมียอดขายปี 65 อยู่ที่ 21,420 ล้านบาท เติบโต 47.4% เมื่อเทียบกับปีก่อน ขณะที่มีกำไรสุทธิอยู่ที่ 4,401 ล้านบาท เพิ่มขึ้น 61.8% นับเป็นผลงานที่โดดเด่นเป็นประวัติการณ์ เนื่องจากความต้องการอาหารสัตว์เลี้ยงทั่วโลกที่พุ่งสูงขึ้น ทั้งในสหรัฐอเมริกา ยุโรป และเอเชีย และราคาขายปลีกที่ปรับตัวสูงขึ้น รวมถึงกลยุทธ์เน้นสินค้าพรีเมี่ยมมากขึ้น และเงินบาทอ่อนค่าลง
ขณะเดียวกันบริษัทฯ ประกาศจ่ายปันผลจากงวดดำเนินงานวันที่ 1 ต.ค. 2565 ถึงวันที่ 31 ธ.ค. 2565 เป็นเงินสดในอัตราหุ้นละ 0.20 บาท กำหนดขึ้นเครื่องหมาย XD วันที่ 28 ก.พ.66 และกำหนดจ่ายเงินให้ผู้ถือหุ้นในวันที่ 18 เม.ย.66